b'\n_START_ARTICLE_\nAngelo Carbone\n_START_PARAGRAPH_\nAngelo Carbone (s. 23. maaliskuuta 1968 Bari) on italialainen uransa jo p\xc3\xa4\xc3\xa4tt\xc3\xa4nyt jalkapalloilija. H\xc3\xa4n pelasi keskikentt\xc3\xa4pelaajana. Carbone kiersi urallaan paljon: seitsem\xc3\xa4ntoista peliuransa vuoden aikana h\xc3\xa4n edusti kymment\xc3\xa4 seuraa Italiassa. H\xc3\xa4nen suurin menestyksens\xc3\xa4 on AC Milanista, jossa h\xc3\xa4n voitti kahden eri jakson (1990\xe2\x80\x931991, 1993\xe2\x80\x931994) aikana Mestarien liigan, Italian mestaruuden, Intercontinental Cupin ja UEFA Super Cupin. Italian miesten maajoukkueessa Carbone ei koskaan pelannut. Alle 21-vuotiaiden maajoukkueessa h\xc3\xa4n voitti EM-pronssia vuonna 1990. Vuonna 2005 uransa lopettanut Carbone on ollut uransa j\xc3\xa4lkeen mukana muun muassa AC Milan Glorie -joukkueessa, joka pelasi Helsingiss\xc3\xa4 HJK Legendoja vastaan.'